b'\n_START_ARTICLE_\nWindhoek\n_START_SECTION_\nNavn\n_START_PARAGRAPH_\nWindhoek har v\xc3\xa6rt tradisjonelt kjent under to navn \xc7\x80Ai\xc7\x81Gams, (Khoekhoe: varme kilder) og Otjomuise (Otjiherero: stedet med damp). Begge navnene viser til de varme kildene i byomr\xc3\xa5det._NEWLINE_Det er usikkert hvor det moderne navnet Windhoek kommer fra. Mest sannsynlig kommer det fra afrikaans Wind-hoek som betyr vindhj\xc3\xb8rne. En annen teori er at Jonker Afrikaner kalte opp stedet etter Winterhoek fjellene ved Tulbagh i S\xc3\xb8r-Afrika, der han hadde slekt. Windhoek er f\xc3\xb8rste gang nevnt i et brev fra Jonker Afrikaner til Joseph Tindall datert 12. august 1844.\n_START_SECTION_\nF\xc3\xb8rkolonial tid\n_START_PARAGRAPH_\nRundt 1840 opprettet Jonker Afrikaner en bosetning ved Windhoek. Han og f\xc3\xb8lget hans bosatte seg ved de varme kildene som ligger i bydelen Klein Windhoek. Han bygget en steinkirke med plass til 500 personer, som ogs\xc3\xa5 ble benyttet som skole. Denne bosetningen forsvant senere p\xc3\xa5 grunn av stridigheter mellom nama og hererofolkene.\n_START_SECTION_\nKolonitiden\n_START_PARAGRAPH_\nI 1878 annekterte Storbritannia Walvis Bay som ble del av Kappkolonien i 1884. Storbritannia forble i Walvis Bay og rykket ikke lenger inn i landet. En oppfordring fra handelsmenn i L\xc3\xbcderitzbucht gjorde at Tyskland erkl\xc3\xa6rte omr\xc3\xa5det som i dag er Namibia som protektorat i 1884 under navnet Tysk S\xc3\xb8rvest-Afrika. Tyske myndigheter sendte soldater, Schutztruppe, til omr\xc3\xa5det. Disse soldatene bygget en garnison i dagens Windhoek som hadde god tilgang p\xc3\xa5 vann fra kildene og l\xc3\xa5 strategisk plassert mellom nama- og hererofolkene._NEWLINE_Dagens Windhoek ble grunnlagt 18. oktober 1890 da major Curt von Fran\xc3\xa7ois la ned grunnstenen for festningen Alte Feste._NEWLINE_Byen vokste etter 1907 med tilflytting fra landsbygda til byen. Det var ogs\xc3\xa5 en stor tilstr\xc3\xb8mning av europeiske nybyggere fra Tyskland og S\xc3\xb8r-Afrika.\n_START_SECTION_\nUnder s\xc3\xb8rafrikansk styre\n_START_PARAGRAPH_\nUnder f\xc3\xb8rste verdenskrig okkuperte S\xc3\xb8r-Afrika Namibia p\xc3\xa5 vegne av det britiske imperiet. De neste fem \xc3\xa5rene ble omr\xc3\xa5det styrt av s\xc3\xb8rafrikanske milit\xc3\xa6re. Samtidig stoppet nesten utviklingen av Windhoek opp. Etter andre verdenskrig begynte byen \xc3\xa5 vokse igjen p\xc3\xa5 grunn av et bedre \xc3\xb8konomisk klima. Blant annet ble det reist flere offentlige byggverk og infrastrukturen ble forbedret, det ble bygd nye skoler, veier ble asfaltert og omr\xc3\xa5det fikk en mer stabil vannforsyning. I 1958 \xc3\xa5pnet verdens f\xc3\xb8rste vannrenseanlegg i Windhoek.\n_START_SECTION_\nSiden selvstendigheten\n_START_PARAGRAPH_\nF\xc3\xb8r Namibia ble selvstendig fra S\xc3\xb8r-Afrika i 1990 l\xc3\xa5 koloniadministrasjonen i Windhoek og stedet ble Namibias f\xc3\xb8rste hovedstad etter selvstendigheten. Byen har opplevd en stor vekst de siste 20 \xc3\xa5rene.\n_START_SECTION_\nGeografi\n_START_PARAGRAPH_\nWindhoek ligger p\xc3\xa5 en bakke p\xc3\xa5 nordsiden av Khomas Hochland (Khomas-plat\xc3\xa5et) rundt 1\xc2\xa0657 meter over havet._NEWLINE_Utvidelser av byomr\xc3\xa5det har vist seg vanskelig p\xc3\xa5 grunn av den geografiske plasseringen. I s\xc3\xb8r, \xc3\xb8st og vest ligger steinete fjellomr\xc3\xa5der som gj\xc3\xb8r byutvidelser i disse retningene sv\xc3\xa6rt dyrt. Dette har gjort at mesteparten av utvidelsen har foreg\xc3\xa5tt mot Brakwater-omr\xc3\xa5det i nord.\n_START_SECTION_\nKlima\n_START_PARAGRAPH_\nWindhoek ligger i et omr\xc3\xa5de med steppeklima. Sommerdagene er for det meste sv\xc3\xa6rt varme med kalde netter. Den \xc3\xa5rlige middeltemperaturen ligger p\xc3\xa5 19,47 grader._NEWLINE_I vinterm\xc3\xa5nedene i juni, juli og august er det vanligvis lite regn og minimumstemperaturer mellom \xc3\xb75 og 18 grader._NEWLINE_Det regner sv\xc3\xa6rt lite i omr\xc3\xa5det med middels \xc3\xa5rlig nedb\xc3\xb8r p\xc3\xa5 360mm. Dette er for lite nedb\xc3\xb8r til at hager og avlinger kan overleve uten kunstig vanning.\n_START_SECTION_\nDemografi\n_START_PARAGRAPH_\nPer 2010 var Windhoeks befolkning p\xc3\xa5 rundt 300\xc2\xa0000 innbyggere. Av disse var 67% svarte, 16% hvite og 17% fargede eller asiater). Byen vokser med 4% \xc3\xa5rlig og slumbebyggelsen vokser med 10% \xc3\xa5rlig.\n_START_SECTION_\nSport\n_START_PARAGRAPH_\nWindhoek har flere fotballag, blant annet African Stars F.C., Black Africa F.C., F.C. Civics Windhoek, Orlando Pirates F.C., Ramblers F.C. og SK Windhoek. Byen har ogs\xc3\xa5 fostret flere boksere, slik som Paulus Moses, Paulus Ambunda og Abmerk Shindjuu._NEWLINE_Nambibas landslag i cricket spiller flesteparten av sine hjemmekamper ved Wanderers Cricket Ground, men har ogs\xc3\xa5 spilt ved andre cricketarenaer i byen.\n_START_SECTION_\nLuftfart\n_START_PARAGRAPH_\nWindhoek har to flyplasser, den n\xc3\xa6rmeste er Eros som er en mindre flyplass rundt 7 kilometer s\xc3\xb8r for sentrum og Windhoek Hosea Kutako internasjonale lufthavn som ligger 42 kilometer \xc3\xb8st for sentrum og h\xc3\xa5ndterer rundt 400\xc2\xa0000 passasjerer \xc3\xa5rlig med daglige flyvninger til Frankfurt internasjonale lufthavn og Johannesburg.\n_START_SECTION_\nUtdanning\n_START_PARAGRAPH_\nWindhoek har tre h\xc3\xb8yere utdanningsinstitusjoner, University of Namibia, Polytechnic of Namibia og International University of Management.'